ANAN ร่วมทุนกลุ่ม“มิตซุย ฟูโดซัง”ลุยคอนโดมิเนียม“อนันดา เอ็มเอฟ เอเชีย สุทธิสาร”600 ลบ.
ANAN ร่วมทุนกลุ่ม “มิตซุย ฟูโดซัง” ลุยคอนโดมิเนียม “อนันดา เอ็มเอฟ เอเชีย สุทธิสาร” มูลค่า 600 ลบ. 
18 ก.ย. 2561

บริษัท อนันดา ดีเวลลอปเม้นท์ จำกัด (มหาชน) หรือ ANAN ระบุว่า ที่ประชุมคณะกรรมการบริษัทเมื่อวานนี้ (17 ก.ย.) อนุมัติการเข้าร่วมลงทุนและลงนามในสัญญาร่วมทุน (Joint Venture Agreement) กับบริษัท มิตซุย ฟูโดะซัน เอเชีย (ไทยแลนด์) จำกัด (MFAT) ซึ่งเป็นบริษัทในกลุ่มของบริษัท มิตซุย ฟูโดซัง จำกัด ในสัดส่วนการร่วมทุนร้อยละ 51 : 49 เพื่อพัฒนาโครงการคอนโดมิเนียมร่วมกัน 1 โครงการผ่านบริษัทย่อย
ทั้งนี้ บริษัทได้เข้าลงนามในสัญญาร่วมทุนดังกล่าว กับ MFAT ตั้งแต่เมื่อวานนี้ โดยเป็นการร่วมทุนในบริษัท อนันดา เอ็มเอฟ เอเชีย สุทธิสาร จำกัด ทุนจดทะเบียน 600 ล้านบาท ซึ่งโครงการจะเปิดตัวอย่างเป็นทางการภายในปีนี้
นอกจากนี้ที่ประชุมคณะกรรมการบริษัทยังอนุมัติจัดตั้งบริษัทย่อย 1 บริษัท ภายใต้ชื่อบริษัท เอเอช-เอสพีวี 5 จำกัด เพื่อพัฒนาอสังหาริมทรัพย์ (ที่พักอาศัยหรือโรงแรมบนพื้นที่เช่า) มีทุนจดทะเบียน 100,000 บาท โดยบริษัทถือหุ้น 99.70%